ECF ยืดเซ็นสัญญาซื้อโซลาร์ฯลำปางอีก 5 เดือน หลังตรวจสอบสถานะกิจการไม่ทันกำหนด
ECF ยืดเวลาเซ็นสัญญาซื้อโซลาร์ฟาร์มลำปาง ขนาด 1 MW เป็นภายในวันที่ 30 ก.ย.61 หลังตรวจสอบสถานะกิจการไม่ทันตามกำหนดใน 60 วันหลังลงนามรศึกษาความเป็นไปได้ในการลงทุน
2 เม.ย. 2561

บริษัท อีสต์โคสท์เฟอร์นิเทค จำากัด (มหาชน) หรือ ECF ระบุว่า ตามที่บริษัทฯ และบริษัท ซีอาร์ โซลาร์ จำกัด หรือ CRS ได้เข้าลงนามในบันทึกความเข้าใจระหว่างกัน เมื่อวันที่ 22 ธ.ค.60 เพื่อเข้าทำการศึกษาความเป็นไปได้ในการลงทุนในโครงการโรงไฟฟ้าพลังงานแสงอาทิตย์ของ CRS ขนาด 1 เมกะวัตต์ ตั้งอยู่ที่ อำเภอเถิน จังหวัดลำปาง
โดยจะเข้าทำการตรวจสอบสถานะของกิจการ เป็นเวลา 60 วัน นับจากวันที่บริษัทได้รับข้อมูลจาก CRS ในส่วนที่เป็นสาระสำคัญครบถ้วนแล้ว และจะทำการศึกษาวิเคราะห์ความเป็นไปได้ และตัดสินใจเกี่ยวกับการเข้าลงทุนในโครงการโรงไฟฟ้าพลังงานแสงอาทิตย์ดังกล่าวตามขั้นตอนต่อไปนั้น
อย่างไรก็ตาม เนื่องจากการตรวจสอบสถานะกิจการยังดำเนินการไม่แล้วเสร็จ บริษัทฯ และ CRS จึงได้ตกลงขยายระยะเวลาการตรวจสอบสถานะของกิจการไปเป็นภายในวันที่ 31 ส.ค.61 และขยายระยะเวลาเข้าทำสัญญาซื้อขายกิจการไปเป็นภายในวันที่ 30 ก.ย.61